ઉનાળાની આ કાળઝાળ ગરમીમાં જો સૌથી વધારે ઘાતક કોઇ બીમારી હોય તો તે છે હીટ સ્ટ્રોક. હીટ સ્ટ્રોકનાં લક્ષણોને ઓળખીને જો તરત જ વ્યક્તિને તેની સારવાર આપવામાં આવે તો એક અમૂલ્ય જિંદગી બચી શકે છે. તમારી આસપાસમાં જો કોઇ વ્યક્તિને હીટ સ્ટ્રોક આવે તો તેને બચાવવા શું કરવું તેનું જ્ઞાન તમને હોવું જોઇએ. તમારા પોતાના માટે પણ તમારે તે જાણવું જરૂરી છે. ગરમીની સૌથી ઘાતક બીમારી ગણાતા હિટ સ્ટ્રોકમાં ૨૦ ટકા દરદીઓ મૃત્યુ પામે છે. શરીરનું તાપમાન ૪૦ સેન્ટીગ્રેડથી વધી જાય તો શરીરનું ટકવું મુશ્કેલ બની જાય છે. આ સંજોગોમાં શરીર પોતાની જાતે ઠંડું પડી શકતું નથી અને વ્યક્તિની જે હાલત થાય છે તેને હીટ સ્ટ્રોક કહે છે.